KIRJALLINEN KYSYMYS E-0774/03 esittäjä(t): Charles Tannock (PPE-DE) komissiolle. Shiniasin suoalueen tuhoaminen.



Virallinen lehti nro 268 E , 07/11/2003 s. 0132 - 0133



KIRJALLINEN KYSYMYS E-0774/03 esittäjä(t): Charles Tannock (PPE-DE) komissiolle (12. maaliskuuta 2003) Aihe: Shiniasin suoalueen tuhoaminen Soutustadionin rakentamista Shiniasin suoalueelle Attikan niemimaalle koskeviin kirjallisiin kysymyksiin E-0769/01(1) ja E-1073/01(2) antamissaan vastauksissa komissio toteaa, että se on kirjoittanut Kreikan hallitukselle kehottaen sitä kiinnittämään huomiota alueen merkitykseen luonnonsuojelun kannalta ja pyytäen sitä toimittamaan komissiolle lisätietoja suunnitelmista ehdottaa aluetta lisättäväksi Natura 2000 -verkkoon luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(3) nojalla ja että se on myös tehnyt tilanteesta arvion paikan päällä. Komissio on antanut ymmärtää muussa yhteydessä, että asiaan liittyy olennaisesti myös tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu neuvoston direktiivi 85/337/ETY(4) sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(5). Mitkä tarkalleen ovat Kreikan hallituksen velvoitteet näiltä osin ja uskooko komissio, että Kreikka on noudattanut niitä? Ovatko Kreikan hallituksen Shiniasin suoalueen kehittämistä koskevat velvoitteet pääpiirteissään samat kuin Saksan hallituksen velvoitteet, jotka koskevat Aachenin teollisuusalueen kehittämistä, joka ei ole käytännössä edistynyt lainkaan aacheninhamsterin hyvinvointiin kiinnitetyn huomion vuoksi? (1) EYVL C 318 E, 13.11.2001, s. 117. (2) EYVL C 340 E, 4.12.2001, s. 163. (3) EYVL L 206, 22.7.1992, s. 7. (4) EYVL L 175, 5.7.1985, s. 40. (5) EYVL L 73, 14.3.1997, s. 5. Margot Wallströmin komission puolesta antama vastaus (24. huhtikuuta 2003) Käsitellessään Shinias-Marathoniin, Kreikkaan, olympiakisojen johdosta rakennettavaa soutu- ja melontakeskusta koskenutta kantelua komission päämääränä oli varmistaa alueen riittävä suojelu sekä se, että olympiakisoja varten tarvittavat rakennelmat lisäksi toteutettaisiin kestävällä tavalla, joka tukee alueen luontoarvojen säilyttämistä ja ennalleen saattamista. Elokuussa 2002 Kreikan viranomaiset esittivät Shinias-Marathonin aluetta yhteisön tärkeänä pitämäksi alueeksi ja toimittivat komissiolle tausta-aineiston, johon sisältyvät ne tekniset tiedot, joita vaaditaan alueen liittämiseksi Natura 2000 -verkkoon direktiivin 92/43/ETY(1) nojalla. Alue on myös määritelty kansallispuistoksi, ja sen hallinnasta ja hoidosta on hyväksytty ministeriöiden yhteispäätös. Lisäksi kansallispuiston hallintoelimen perustaminen on aloitettu, ja se voi aloittaa toimintansa, sillä Kreikan valtioneuvosto arvioi parhaillaan asiaan liittyvää kansallista lainsäädäntöä (presidentin asetus). Ilmeisesti lainsäädäntö riittää takaamaan alueen suojelutavoitteet. Lisäksi hankesuunnitelma, kosteikkojen ennalleensaattamisohjelman toteuttaminen, kaikkien suunniteltujen töiden aikataulu ja äskettäin toimitetut tiedot osoittavat, että kokonaisehdotusta voidaan pitää tyydyttävänä ja sellaisena, että se vastaa alueen luonnonsuojeluarvoja. Erityisesti mainittakoon, että hankesuunnitelmaa on parannettu siten, että elinympäristöjen häviäminen minimoidaan ja alueen ekologinen laatu paranee ennalleensaattamishankkeen kautta. Lisäksi on päätetty erityistoimista, joilla taataan alueen hydrologinen tasapaino ja asianmukainen hoito. Kysymys siitä, pitäisikö alue nimetä linnuille varatuksi erityisten suojelutoimien alueeksi direktiivin 79/409/ETY(2) nojalla, käsitellään Kreikkaa vastaan meneillään olevassa horisontaalisessa rikkomista koskevassa menettelyssä. Menettely koskee sitä, että Kreikan viranomaiset eivät ole luokitelleet luonnonvaraisille linnuille riittäviä ja asianmukaisia erityisten suojelutoimien alueita. Viittauksella Aachenin teollisuusalueeseen komissio otaksuu parlamentin jäsenen tarkoittavan Aachen-Heerlenin kaupallisen alueen kehityshanketta. Tässä tapauksessa komissio on vuonna 2001 lähettänyt Saksan hallitukselle virallisen ilmoituksen sen johdosta, että tämä ei ole noudattanut direktiivin 92/43/ETY 12 ja 16 artiklaa. Kyseisten säännösten asettamat velvoitteet eivät ole samat kuin Shiniasin tapauksessa, koska niiden tarkoituksena on lajien eikä alueiden suojelu. (1) Neuvoston direktiivi 92/43/ETY, annettu 21. toukokuuta 1992, luontotyyppien sekä luonnonvaraisen kasviston ja eläimistön suojelusta (EYVL L 206, 22.7.1992). (2) Neuvoston direktiivi 79/409/ETY, annettu 2. huhtikuuta 1979, luonnonvaraisten lintujen suojelusta (EYVL L 103, 25.4.1979).